Pembiakbakaan anjing

**Pembiakbakaan anjing** ialah amalan pengawanan anjing terpilih dengan niat untuk mengekalkan atau menghasilkan kualiti dan ciri spesifik. Apabila anjing membiak tanpa campur tangan manusia sedemikian, ciri pada anaknya ditentukan oleh pemilihan semula jadi, sementara "pembiakbakaan anjing" secara khusus merujuk pemilihan buatan bagi anjing, iaitu bilamana anjing dibiakbakakan dengan sengaja oleh pemiliknya. Pembiakbakaan bergantung pada sains genetik. Oleh itu, pembiak baka yang berpengetahuan tentang genetik anjing, kesihatan, dan tujuan yang diniatkan bagi anjing mencuba untuk membiakbakakan anjing sesuai.

## Peristilahan
Perinduk terdiri daripada anak anjing yang dilahirkan daripada kebuntingan sama. Anjing biasanya beranak di dalam *[[kotak bersalin]]*, iaitu kotak atau kandang ringkas yang disediakan kepada ibu untuk membantu melindungi dan menyetempatkan anak anjing.

Seseorang yang dengan sengaja mengawankan anjing untuk menghasilkan anak anjing dirujuk sebagai pembiak baka anjing. *Pembiakbakaan titisan* ialah pembiakbakaan terancang bagi anjing dengan kerabatnya. Ini dilakukan untuk memperkuat penampilan trait spesifik yang diingini pada anak. Pembiakbakaan titisan dibezakan daripada pembiakbakaan dalam dengan mengecualikan pemasangan antara induk dengan anak dan sesama adik beradik penuh. *Penyilangan ke luar* ialah pembiakbakaan terancang antara dua ekor anjing tidak berkaitan, yang digunakan untuk meningkatkan kepelbagaian genetik dalam baka dan mengurangkan isu genetik atau keabnormalan yang diwarisi daripada pembiakbakaan titisan atau pembiakbakaan dalam.

## Kitaran estrus

Anjing mencapai kebalighan pada usia antara 6 dengan 24 bulan, yang pada usia itu anjing betina akan mula mengalami kitaran estrus. Terdapat empat peringkat estrus: proestrus, estrus, diestrus, dan anestrus. Anjing dalam estrus dapat menjadi bunting dalam tempoh 3 hingga 21 hari ini.

## Pembiakbakaan dan gestasi

Gestasi pada anjing adalah sepanjang 63 hari, jika diukur dari hari ovulasi. Memandangkan ada kesukaran untuk menentukan tarikh tepat bagi ovulasi, ralat kerap dibuat dalam penghitungan tempoh gestasi. Sperma anjing dapat hidup selama 10 hingga 11 hari di dalam tiub Fallopio. Jadi, jika betina dibiakbakakan 10 hari sebelum oosit (ovum) dapat disenyawakan, ia akan kelihatan mengalami tempoh kebuntingan selama 70 hari. Jika ia dibiakbakakan pada hari oosit dapat disenyawakan, tempoh kebuntingannya akan kelihatan selama 60 hari.


Golden Retriever pups newborn.jpg|Berusia beberapa jam
Maltese puppy, 3 days old.jpg|Berusia tiga hari
Sleeping Pups.jpg|Berusia beberapa minggu
7weeks old.JPG|Berusia tujuh minggu
Able 12 weeks with max 078.jpg|Berusia dua belas minggu
PupsNursing.ogg|Anak anjing baru lahir menyusu


## Sejarah
Manusia telah mengekalkan populasi bagi haiwan berguna di sekeliling tempat habitatnya sejak zaman prasejarah. Selama ribuan tahun ini, anjing bela jinak telah berkembang menjadi jenis, atau *kumpulan*, berlainan, seperti anjing penjaga haiwan ternakan, anjing pemburu, dan anjing pemburu penglihatan. Untuk mengekalkan perbezaan ini, manusia sengaja mengawankan anjing dengan ciri tertentu untuk menggalakkan ciri tersebut pada anak. Melalui proses ini, beratus-ratus baka anjing telah dikembangkan. Pemilihan buatan dalam pembiakbakaan anjing telah mempengaruhi tingkah laku, rupa bentuk, dan saiz anjing.

Terdapat kepercayaan bahawa apabila tamadun manusia bergerak ke arah masyarakat agraria, anjing dibiakbakakan secara terpilih untuk saiz lebih kecil dan tingkah laku lebih jinak. Trait ini menjadikan keadaan lebih selesa untuk manusia dan anjing untuk hidup bersama-sama. Trait ini telah terlihat malah dapat mendorong serigala betina dewasa untuk bertindak lebih defensif terhadap anak anjing berbanding dengan anak serigala. Contoh neoteni anjing mencapai malah lebih jauh, apabila pelbagai baka anjing dineoteni secara berbeza menurut jenis tingkah laku yang dipilih. Penyelidik lain percaya bahawa, oleh sebab perbandingan ini adalah berdasarkan serigala kelabu, yang mungkin bukan leluhur kepada anjing, maka perbandingan ini adalah tidak sah. Penyelidikan lanjut menunjukkan bahawa konsep neoteni sebagai cara pembezaan anjing daripada serigala adalah tidak berasas.

Dengan perkembangan kelab baka dan kelab kenel pada pertengahan abad ke-19, pembiakbakaan anjing menjadi lebih ketat dan banyak baka dikembangkan semasa tempoh ini. Pembiakbakaan anjing menjadi lebih sistematik untuk memelihara mutasi unik seperti tungkai yang dipendekkan, muka yang dipendekkan, warna dan tekstur bulu baharu. Peningkatan kepopularan pertunjukan anjing yang menilai rupa anjing lebih daripada keupayaan kerjanya membawa kepada matlamat berlainan apabila membiakbakakan anjing. Anjing yang dibiakbakakan untuk pertunjukan dan bukannya prestasi cenderung untuk mengembangkan ciri lebih berlebihan dan ekstrem untuk memenuhi piawaian baka. Satu contoh bagi perubahan ini dalam matlamat pembiakbakaan ialah belakang condong jelas pada baka anjing gembala Jerman moden, berbanding dengan belakang lurus bagi pedigri kerja. *Shar pei* ialah satu contoh bagi cara piawaian baka berlainan dapat mempengaruhi arah yang dituju oleh pembiak baka dengan anjing dan trait yang dilebih-lebihkan. *Shar pei* Barat telah dibiakbakakan untuk mempunyai mulut lebih berisi dan kulit lebih berkedut berbanding dengan *shar pei* tradisional China yang daripadanya *shar pei* Barat berasal.

Pada mulanya, pemilikan anjing pekerja baka tulen ialah hak istimewa orang kaya. Kini, ramai orang mampu menampung anjing. Terdapat pelbagai sebab orang membiakbakakan anjing. Sesetengah orang mungkin mempunyai sebab peribadi, seperti ingin memiliki atau memberikan anak anjing dan tidak berminat dengan pedigri. Pembiak baka juga mungkin membiakbakakan anjing untuk keuntungan, untuk pertunjukan, kerana minat pada baka tertentu, atau untuk membetulkan sesetengah isu dan memperbaik kekukuhan baka. Pembiak baka bertanggungjawab mengambil kira perangai, serta kesihatan dan penampilan pasangan mengawan sebelum pembiakbakaan.

Pembiak baka bagi anjing baka tulen dapat mendaftarkan kelahiran perinduk anak anjing dengan pejabat pendaftaran anjing yang dikaitkan dengan kelab kenel untuk merekodkan keindukan perinduk berkenaan dalam buku pembaka. Pejabat pendaftaran sedemikian mengekalkan rekod zuriat anjing dan biasanya bergabung dengan kelab kenel, seperti American Kennel Club. Pengekalan data betul adalah penting untuk pembiakbakaan anjing baka tulen. Akses kepada rekod membolehkan pembiak baka menganalisis pedigri dan menjangkakan trait dan tingkah laku yang mungkin diwariskan kepada anak. Syarat untuk pembiakbakaan bagi baka tulen berdaftar berbeza-beza antara baka, negara, kelab kenel, dan pejabat pendaftaran. Pembiak baka perlu mematuhi peraturan daripada pertubuhan spesifik untuk menyertai program penyelenggaraan dan perkembangan baka. Peraturan mungkin terpakai untuk kesihatan anjing, seperti sinar-X sendi, perakuan pinggul, dan pemeriksaan mata; untuk kualiti kerja, seperti kelulusan ujian khas atau pencapaian dalam percubaan; untuk pengakuran umum, seperti penilaian anjing oleh pakar baka. Walau bagaimanapun, banyak pejabat pendaftaran, terutamanya di Amerika Utara, bukan agensi kepolisan yang mengecualikan anjing dengan kualiti atau kesihatan lemah. Fungsi utamanya hanyalah untuk mendaftarkan anak anjing yang dilahirkan oleh induk yang turut berdaftar.

## Kritikan
Kepelbagaian genetik bagi baka anjing moden adalah lebih rendah daripada kedua-dua anjing kampung moden dan genom berusia 5,000 tahun daripada fosil anjing yang ditemukan di Newgrange, Ireland, yang mencadangkan bahawa amalan pembiakbakaan moden sebahagiannya bertanggungjawab atas kemerosotan. Semasa tahun-tahun pembentukan awal bagi banyak baka, pembiak baka kerap menyilangkan anjing berkait rapat untuk mewujudkan fenotip spesifik, lalu mengakibatkan peningkatan insiden penyakit genetik spesifik baka.

Sesetengah anjing mempunyai ciri boleh waris tertentu yang dapat berkembang menjadi kecacatan atau penyakit. Terdapat juga salah tanggapan meluas mengenai usia pembiakbakaan wajar, kekerapan perinduk, dan impak kesihatan jangka panjang yang kerap dibangkitkan oleh doktor haiwan. Displasia pinggul anjing ialah salah satu keadaan sedemikian. Keabnormalan mata, keadaan jantung, dan sesetengah kes kepekakan telah terbukti diwarisi. Terdapat kajian meluas tentang keadaan ini, lazimnya ditaja oleh kelab baka dan pejabat pendaftaran anjing, sementara kelab baka khusus menyediakan maklumat tentang kecacatan genetik lazim untuk baka mereka. Selain itu, pertubuhan khas seperti Orthopedic Foundation for Animals mengumpulkan data dan memberikannya kepada pembiak baka, serta kepada orang awam. Keadaan seperti displasia pinggul dapat menjejaskan sesetengah baka lebih daripada yang lain.

Sesetengah pejabat pendaftaran, seperti American Kennel Club, mungkin menyertakan rekod tentang ketiadaan kecacatan genetik tertentu, yang dikenali sebagai perakuan, dalam rekod anjing individu. Sebagai contoh, kelab baka kebangsaan anjing gembala Jerman di Jerman memperakui bahawa displasia pinggul ialah kecacatan genetik untuk anjing baka ini. Sehubungan itu, kelab itu mewajibkan agar semua anjing lulus dalam penilaian untuk ketiadaan displasia pinggul untuk mendaftarkan progeninya dan merekodkan hasil keputusan dalam pedigri bagi anjing individu. Banyak pembiak baka bereputasi melaksanakan ujian kesihatan menurut garis panduan kelab baka atau garis panduan OFA.

Terdapat dokumentari BBC yang berjudul *[[Pedigree Dogs Exposed]]* dan *[[Pedigree Dogs Exposed: Three Years On]]* yang mendakwa masalah kesihatan pada anjing akibat pembiakbakaan dalam. Sesetengah contoh merupakan masalah pernafasan pada *[[pug#Brakisefali|pug]]* dan anjing Peking, masalah tulang belakang pada *[[dachshund#Kesihatan|dachshund]]*, dan siringomielia pada ''cavalier King Charles spaniel''.

Sesetengah penyelidik saintifik berhujah bahawa kemajuan teknologi pembiakan buatan untuk tujuan pembiakbakaan anjing dapat membantu, tetapi juga mempunyai "impak memudaratkan" apabila digunakan secara berlebihan, mengatasi prinsip pemilihan semula jadi. Para saintis ini menyeru pemahaman lebih mendalam tentang pemilihan semula jadi, yang membawa kepada pendekatan lebih naturalistik dalam pembiakbakaan anjing. Terdapat kesimpulan bahawa "penemuan mengimplikasikan bahawa, apabila pembiakbakaan terpilih dilakukan oleh manusia, pembiakbakaan terpilih memenyekkan muncung pada baka anjing tertentu, juga mengubah otaknya."

Kumpulan hak haiwan seperti International Society for Animal Rights dan PETA percaya bahawa pembiakbakaan anjing, walaupun oleh pembiak baka bertanggungjawab berlesen, menyumbang kepada masalah populasi berlebihan haiwan peliharaan.

## Kepelbagaian genetik
Anjing bela jinak ialah mamalia pelbagai secara fenotip yang ditunjukkan oleh perbezaan dari segi morfologi dan tingkah laku merentasi baka berlainan. Faktor yang menyumbang kepada kepelbagaian ini merupakan pemencilan pembiakan, kejejalan, dan hanyutan genetik. Data yang dikumpulkan melalui laporan pemilik mencadangkan bahawa kepelbagaian genetik mempunyai kesan ke atas jangka hayat anjing.

## Kemurungan pembiakbakaan dalam
Kemurungan pembiakbakaan dalam ialah pengurangan kemandirian dan kesuburan bagi anak kepada individu berkaitan. Sebuah kajian tentang 42,855 perinduk *dachshund* mendapati bahawa semakin pekali pembiakbakaan dalam meningkat, semakin saiz perinduk berkurang dan peratusan anak anjing lahir mati meningkat, lantas menunjukkan kemurungan pembiakbakaan dalam.

## Lihat juga
* Senarai baka anjing

## Rujukan

## Pautan luar
* 
* 
*